b"\n_START_ARTICLE_\nGossypium hirsutum\n_START_SECTION_\nDescripci\xc3\xb3\n_START_PARAGRAPH_\nGossypium hirsutum \xc3\xa9s una planta herb\xc3\xa0cia anual que fa de 60 a 150 cm d'al\xc3\xa7ada. L'eix de la tija \xc3\xa9s verd, de vegades vermell\xc3\xb3s i t\xc3\xa9 una pilositat simple. Les fulles s\xc3\xb3n lobulades, rarament arriben a tenir cinc l\xc3\xb2buls de forma m\xc3\xa9s o menys triangular. El limbe fa de 5 a 10 cm de llarg, l'amplada \xc3\xa9s lleugerament m\xc3\xa9s grossa que la llargada. La base de la fulla t\xc3\xa9 forma de cor. El pec\xc3\xadol fa 3-10 cm de llarg. Els pec\xc3\xadols i les fulles s\xc3\xb3n pilosos._NEWLINE_Les flors surten de l'aixella foliar i fan uns 2,5 cm de llarg. El seu color \xc3\xa9s blanc, grog\xc3\xb3s o vermell\xc3\xb3s. El fruit\xc3\xa9s una c\xc3\xa0psula amb de tres a cinc parts que fa de 3 a 4 cm de llarg i 2-3 cm d'ample. Les llavors s\xc3\xb3n ovals i fan de 0,3 a 0,5 cm. La fibra que envolta les llavors (el cot\xc3\xb3) \xc3\xa9s de fibra llarga de color blanc.\n_START_SECTION_\nDistribuci\xc3\xb3\n_START_PARAGRAPH_\n\xc3\x89s originari de l'Am\xc3\xa8rica tropical, probablement de M\xc3\xa8xic, i actualment es conrea en zones tropicals o subtropicals de tot el m\xc3\xb3n fins i tot en zones d'hivern molt fred, per\xc3\xb2 d'estiu prou calent. En la classificaci\xc3\xb3 agroclim\xc3\xa0tica de Papadakis el cotoner necessita un tipus d'estiu llarg i calent anomenat precisament estiu Gossypium."